Eile oli hea päev! :) Läksin avastama kohta, kus ma varem käinud polnud. Ega muul ajal sinna naljalt ligi ei pääsegi kui talvel, kandva jää abil. Sealt kohast vaid paari kilomeetri kaugusel kohtasin mõni aasta tagasi tuhkrut. See oli minu esmakohtumine selle põneva loomaga. Üürike hetk, kus õnnestus looma näha väga lähedalt. Kaamerat mul siis kaasas polnud, kuid mälupilt jäi. Eile seal kandis seigeldes meenus ka see seik. Vahetult enne loojangut, olles koduteel, märkasin vilksamisi naaritsalaadset looma. Kükitasin kiiresti maha ja jäin ootele. Umbes 40 meetri kaugusel oli üks pajupõõsas, kuhu see loomake kadus. Viimaks andis ta end taas näole! See oli tuhkur! :)
#000003
Üks ütlemata kiire ning püsimatu loom, kelle jälgimisel tekkis hetkeks kahtlus, et äkki on neid loomi suisa kaks? Aga ei, ikka üks oli. Ligi tund kestva vaatluse ajal õnnestus looma näha nii lähedalt kui kaugelt. Enamus aega kulus varitsemisele. Tunni jooksul sai looma ajaliselt näha kokku ehk 3-4 minutit. Paraku tuhkur poseerimisaldis ei olnud ning ühest ja samast kohast ta kaks korda pead välja ei pistnud. Esimesteks korralikeks piltideks said aga portreepildid, pärast mida loomake kaudus. Vaatasin neid pilte ja mõtlesin, et oleksin soovinud looma pildistada ikka kaugemalt. Nii, et tuhkur omas keskkonnas tervenisti pildil on. Ligi paarkümmend minutit hiljem avanes hetkeks ka see võimalus, mille kiirelt ära realiseerisin! Siin see pilt ongi!
#000004
Metstuhkuru näol on tegu peidulise ööloomaga. Märtsis, aprillis on neil jooksuaeg ja arvatavasti selle tõttu meie teed nüüd loojangu ajal ristusidki.
#000005
Long story short: Yesterday I met Polecat (second time in my life) and also got some photos! So I am very-very happy :)
#000006
Remo Savisaar on sündinud 1978. aastal Tartus. Loodus on teda köitnud juba lapsepõlvest saadik. Loodusfotograafiaga on Remo tegelenud viimased 18 aastat. Tema töid on pärjatud mitmesuguste auhindadega ja need on leidnud tunnustust ka rahvusvahelisel tasandil. Remo pildipäevik blog.moment.ee tunnistati 2006. aasta loomafotode kategoorias maailma parimaks (Photobloggies 2006 Awards). Loe edasi »
#000007